|  |  |
| --- | --- |
|  | PATVIRTINTA  Rokiškio rajono savivaldybės tarybos  2023 m. gegužės 25 d. sprendimu Nr. TS- |

**ROKIŠKIO RAJONO SAVIVALDYBĖS KULTŪROS IR TURIZMO TARYBOS NUOSTATAI**

**I SKYRIUS**

**BENDROSIOS NUOSTATOS**

1.  Šie nuostatai reglamentuoja Rokiškio rajono savivaldybės kultūros ir turizmo tarybos (toliau – Tarybos), veikiančios visuomeniniais pagrindais tikslus, uždavinius ir funkcijas, teises ir įsipareigojimus, Tarybos sudarymą, veiklos organizavimą.

2. Taryba savo veikloje vadovaujasi Lietuvos Respublikos vietos savivaldos ir kitais įstatymais, Lietuvos Respublikos Vyriausybės nutarimais, Lietuvos Respublikos kultūros ministro, Lietuvos Respublikos ekonomikos ir inovacijų ministro įsakymais, Rokiškio rajono savivaldybės tarybos sprendimais, kitais teisės aktais ir šiais nuostatais.

3. Taryba dirba Rokiškio rajono savivaldybės (toliau – Savivaldybė) administracijos patalpose (Sąjūdžio a. 1, Rokiškis), išskyrus laikinus Tarybos sprendimus dėl vietos pakeitimo. Tarybos veiklą administruoja Savivaldybės administracijos kultūros politikos įgyvendinimą koordinuojantis padalinys.

**II SKYRIUS**

**TIKSLAS, UŽDAVINIAI IR FUNKCIJOS**

4. Pagrindinis Tarybos veiklos tikslas – bendradarbiaujant su Savivaldybės taryba, Savivaldybės administracija, rajono įstaigomis, organizacijomis ir gyventojais, prisidėti sprendžiant Savivaldybės kultūros ir turizmo politikos formavimo ir įgyvendinimo klausimus.

5. Tarybos veiklos uždaviniai:

5.1. analizuoti ir vertinti rajone vykstančius kultūros ir turizmo procesus, teikti pasiūlymus Savivaldybės institucijoms kultūros ir turizmo plėtros, strateginių krypčių, rodiklių, infrastruktūros klausimais;

5.2. ieškoti sprendimų skatinti kultūros raidą, gyventojų kūrybiškumą, sąlygų jam reikštis gerinimą bei kūrybinių rezultatų sklaidą šalyje ir užsienyje;

5.3. ieškoti sprendimų skatinti turizmą, paslaugų turistams plėtrą ir gerinimą.

6. Tarybos funkcijos:

6.1. teikti pasiūlymus dėl Rokiškio rajono kultūros ir turizmo plėtros galimybių, strateginių krypčių, rodiklių, įstaigų tinklo valdymo;

6.2. stebėti ir vertinti kultūros ir turizmo procesus Savivaldybėje, šalyje ir užsienyje, teikti pasiūlymus dėl aktualių klausimų sprendimo;

6.3. svarstyti kultūros ir turizmo projektų kokybės ir vertės Rokiškio rajonui bei jų finansavimo tikslingumo klausimus, teikti pasiūlymus dėl kultūros ir turizmo projektų finansavimo priemonių reglamentavimo;

6.4. teikti pasiūlymus dėl kultūros ir turizmo organizacijų ir veikėjų skatinimo;

6.5. svarstyti kultūros institucijų darbuotojų, nevyriausybinių organizacijų narių, gyventojų, lietuvių diasporos užsienyje, užsieniečių raštu pateiktus klausimus, pasiūlymus kultūros ir turizmo tema.

**III SKYRIUS**

**TEISĖS IR ĮSIPAREIGOJIMAI**

7. Taryba, vykdydama savo funkcijas, turi teisę:

7.1. teikti pasiūlymus ir rekomendacijas Savivaldybės institucijoms Tarybos kompetencijos srityje;

7.2. bendradarbiauti su Savivaldybės tarybos Švietimo, kultūros ir sporto komitetu, dalyvauti posėdžiuose, kuriuose sprendžiami kultūros ir turizmo klausimai;

7.3. kviesti į posėdžius Savivaldybės administracijos specialistus, kultūros ir turizmo biudžetinių įstaigų darbuotojus, organizacijų narius, gyventojus;

7.4. pasitelkti kultūros ir turizmo srities konsultantų, ekspertų nuomonę, išvadas, rekomendacijas;

7.5. susipažinti su Savivaldybės institucijų medžiaga, reikalinga Tarybos veiklai;

7.6. informuoti visuomenę apie savo veiklą.

8. Tarybos nariai, vykdydami savo funkcijas, įsipareigoja:

8.1. be pateisinamos priežasties nepraleisti Tarybos posėdžių;

8.2. komunikuoti su Tarybos veiklą aptarnaujančiu Savivaldybės administracijos padaliniu telefonu bei elektroniniu paštu;

8.3. dalyvaujant Tarybos veikloje, vadovautis etikos, nešališkumo ir rajono interesų viršenybės principais;

8.4. individualias išvadas, rekomendacijas, siūlymus, pastebėjimus teikti raštu;

8.5. nusišalinti nuo klausimų svarstymo, jei kyla viešųjų ir privačiųjų interesų konflikto galimybė.

**IV SKYRIUS**

**TARYBOS SUDARYMAS**

9. Tarybos nario kadencijos trukmė – 4 metai. Kadencijų skaičius nėra ribojamas.

10. Taryba sudaroma iš 15 narių:

10.1. 1 narys yra Savivaldybės tarybos deleguotas Švietimo, kultūros ir sporto komiteto atstovas;

10.2. 2 nariai yra Savivaldybės administracijos specialistai, kurių tiesioginės darbo funkcijos susijusios su kultūros ir turizmo politikos savivaldybėje formavimu ir įgyvendinimu;

10.3. po 1 narį raštu deleguoja Rokiškio rajono savivaldybėje registruotos nevyriausybinės organizacijos, vienijančios:

10.3.1. teatro srities profesionalus ir / arba mėgėjus;

10.3.2. vizualiųjų menų srities profesionalus ir/arba mėgėjus;

10.3.3. literatūros srities profesionalus ir / arba mėgėjus;

10.3.4. folkloro, liaudies meno, tradicinių amatų srities profesionalus ir/arba mėgėjus;

10.3.5. muzikos, sceninio judesio srities profesionalus ir/arba mėgėjus;

10.4. 1 atstovą deleguoja Rokiškio rajono jaunimo organizacijos;

10.5. 1 atstovą deleguoja Rokiškio rajono bendruomeninės organizacijos veikiančios kultūros ir/arba turizmo srityje;

10.6. 1 atstovą deleguoja kultūros centrų funkcijas Rokiškio rajone įgyvendinančios organizacijos;

10.7. 1 atstovą deleguoja bibliotekų funkcijas ir/arba literatūros tyrinėjimo bei kraštotyros puoselėjimo veiklas Rokiškio rajone įgyvendinančios organizacijos;

10.8. 1 atstovą deleguoja muziejų funkcijas ir/arba istorijos puoselėjimo veiklas Rokiškio rajone įgyvendinančios organizacijos;

10.9. 2 atstovus deleguoja turizmo informacijos funkcijas ir/arba turizmo aktyvinimo veiklas Rokiškio rajone įgyvendinančios organizacijos.

11. Tarybos personalinę sudėtį tvirtina Savivaldybės meras, atsižvelgdamas į kadenciją baigiančios Tarybos rekomendaciją.

12. Tarybos pirmininką (toliau – Pirmininkas) ir Tarybos pirmininko pavaduotoją (toliau – Pavaduotojas) balsų dauguma slaptu balsavimu renka Tarybos nariai. Pirmininkas ar Pavaduotojas renkami iš naujo, jei pasikeičia daugiau kaip pusė Tarybos narių arba gaunamas jų pačių ar ne mažiau kaip 5 Tarybos narių siūlymas svarstyti klausimą dėl naujo Pirmininko ar Pavaduotojo rinkimų.

13. Tarybos sekretoriaus (toliau – Sekretorius) funkcijas atlieka Savivaldybės administracijos kultūros politikos įgyvendinimą koordinuojančio padalinio specialistas. Sekretorius nėra Tarybos narys.

14. Tarybos narys atšaukiamas tuo pačiu būdu kaip deleguojamas ar skiriamas. Naujas narys turi būti deleguotas per 30 kalendorinių dienų. Iki to laiko Taryboje veiklą gali vykdyti institucijos/įstaigos/organizacijos vadovo pasiūlytas asmuo.

15. Jei Tarybos narys nedalyvauja posėdžiuose be pateisinamos priežasties du kartus iš eilės, Tarybos pirmininkas turi teisę prašyti jį delegavusiai (-ioms) organizacijai (-oms) siūlyti kitą asmenį.

16. Tarybos posėdžių klausytojais (toliau – Klausytojai) kviečiami tapti Rokiškio rajono nuolatiniai gyventojai, kraštiečiai, lietuvių diasporos užsienyje atstovai, besidomintys kultūros ar turizmo vystymu rajone. Pretendentai pateikia Tarybos pirmininkui prisistatymo motyvacinį laišką. Tarybos pirmininkas organizuoja Tarybos narių pritarimo apklausą. Tarybos sekretorius apie sprendimą raštu informuoja pretendentą. Pretendentai, kurių kandidatūroms Taryba pritarė balsų dauguma, kviečiami atvykti į artimiausią posėdį.

17. Klausytojai patvirtinami visam Tarybos kadencijos laikotarpiui, tačiau posėdžiuose dalyvauja savo pasirinkimu. Rengdamas Tarybos posėdžio darbotvarkę, Pirmininkas įvertina, kurių posėdžio darbotvarkės klausimų svarstyme Klausytojai negali dalyvauti dėl teisės aktuose numatytų apribojimų ir apie tai iš anksto jiems praneša.

18. Klausytojai posėdžio darbotvarkėje nurodytoje dalyje gali teikti Tarybai individualias išvadas, rekomendacijas, siūlymus, pastebėjimus. Ne posėdžio metu ši informacija teikiama raštu Tarybos pirmininkui.

19. Tarybos nariai balsų dauguma gali siūlyti Tarybos pirmininkui laikinai ar visam laikui sustabdyti Klausytojo (-ų) dalyvavimą Tarybos veikloje, jei Klausytojas:

19.1. nesivadovauja etikos, nešališkumo ir rajono interesų viršenybės principais;

19.2. veiksmais ar neveikimu trukdo Tarybos darbui.

**V SKYRIUS**

**TARYBOS VEIKLOS ORGANIZAVIMAS**

20. Tarybos darbą organizuoja ir koordinuoja Pirmininkas, jo nesant – Pavaduotojas.

21. Eiliniai Tarybos posėdžiai rengiami ne rečiau kaip kartą per ketvirtį.

22. Tarybos posėdžiai yra teisėti, jei posėdyje dalyvauja daugiau kaip pusė narių.

23. Dalyvavimas nuotoliniu būdu prisijungus informacinių technologijų įranga laikomas lygiaverčiu dalyvavimui paskelbtoje posėdžio vietoje.

24. Posėdyje nedalyvaujantis narys balsuoti negali. Posėdyje dalyvaujantys Tarybos nariai atsižvelgia į posėdyje nedalyvaujančio nario iki posėdžio raštu pateiktas išvadas, rekomendacijas, siūlymus, pastebėjimus.

25. Tarybos posėdžiai yra protokoluojami. Protokolą pasirašo Tarybos pirmininkas ir Sekretorius.

26. Tarybos nutarimai priimami balsuojant dalyvaujančių narių balsų dauguma. Jei balsai pasiskirsto po lygiai, lemia Tarybos posėdžiui pirmininkaujančiojo balsas.

27. Išimtiniais atvejais, laikotarpiu po eilinio Tarybos posėdžio ir neprasidėjus naujam metų ketvirčiui, Pirmininkas, jo nesant – Pavaduotojas, nekviesdamas posėdžio, gali organizuoti Tarybos narių apklausą elektroniniu paštu dėl pritarimo nutarimui. Prie nutarimo pridedami Tarybos narių atsakymai. Apklausą atlieka Sekretorius.

28. Tarybos nutarimai yra rekomendacinio pobūdžio.

29. Tarybos vardu siunčiamus raštus pasirašo Pirmininkas, jo nesant – Pavaduotojas. Raštai numeruojami nurodant kalendorinius metus ir tais metais siunčiamo rašto numerį.

30. Tarybos dokumentus saugo Sekretorius, vadovaudamasis Savivaldybės administracijoje nustatytomis dokumentų valdymo nuostatomis.

31. Sekretorius rengia ir, suderinęs su Taryba, teikia informaciją Savivaldybės ataskaitai apie Tarybos veiklą.

**VI SKYRIUS**

**BAIGIAMOSIOS NUOSTATOS**

32. Taryba nevykdo finansinės veiklos.

33. Taryba dirba visuomeniniais pagrindais.

34. Veiklai reikalingomis kanceliarinėmis priemonėmis Tarybą aprūpina Savivaldybės administracija. Tarybos posėdžiams suteikiama informacijai demonstruoti reikalingomis technologijomis aprūpinta patalpa.

35. Tarybos nuostatai keičiami Savivaldybės tarybos sprendimu.